2002/139/EY: EY—Kypros-assosiaationeuvoston päätös N:o 3/2001, tehty 27 päivänä joulukuuta 2001, assosiaationeuvoston työjärjestyksen vahvistamisesta tehdyn päätöksen N:o 1/73 muuttamisesta siten, että perustetaan neuvoa-antava sekakomitea alueiden komitean ja sen kyproslaisen yhteyskomitean välille



Virallinen lehti nro L 048 , 20/02/2002 s. 0016 - 0017



EY-Kypros-assosiaationeuvoston päätös N:o 3/2001, tehty 27 päivänä joulukuuta 2001, assosiaationeuvoston työjärjestyksen vahvistamisesta tehdyn päätöksen N:o 1/73 muuttamisesta siten, että perustetaan neuvoa-antava sekakomitea alueiden komitean ja sen kyproslaisen yhteyskomitean välille (2002/139/EY) ASSOSIAATIONEUVOSTO, joka ottaa huomioon Euroopan talousyhteisön ja Kyproksen tasavallan välisestä assosiaatiosta tehdyn sopimuksen ja erityisesti sen 14 artiklan 3 kohdan, sekä katsoo seuraavaa: (1) Euroopan yhteisön ja Kyproksen tasavallan alue- ja paikallisviranomaisten vuoropuhelulla ja yhteistyöllä voidaan vaikuttaa paljon yhteisön ja Kyproksen välisten suhteiden kehitykseen sekä Euroopan yhdentymiseen. (2) Näyttäisi asianmukaiselta järjestää tällainen yhteistyö alueiden komitean ja sen kyproslaisen yhteyskomitean tasolla perustamalla neuvoa-antava sekakomitea. (3) Päätöksellä N:o 1/73 vahvistettua assosiaationeuvoston työjärjestystä olisi vastaavasti muutettava, ON PÄÄTTÄNYT SEURAAVAA: 1 artikla Lisätään assosiaationeuvoston työjärjestykseen artiklat seuraavasti: " 20 artikla Perustetaan neuvoa-antava sekakomitea, jäljempänä 'komitea', jonka tehtävänä on avustaa assosiaationeuvostoa vuoropuhelun ja yhteistyön edistämiseksi Euroopan yhteisön ja Kyproksen tasavallan alue- ja paikallisviranomaisten välillä. Tällaisen vuoropuhelun ja yhteistyön avulla pyritään erityisesti seuraaviin tavoitteisiin: 1) Kyproksen paikallisviranomaisten toimintakyvyn valmistelu Euroopan unioniin liittymisen jälkeistä aikaa silmällä pitäen; 2) Kyproksen paikallisviranomaisten valmistelu alueiden komitean työhön osallistumiseen Kyproksen tasavallan liittymisen jälkeen; 3) tietojenvaihto yhteistä etua koskevissa ajankohtaisissa kysymyksissä, erityisesti Euroopan yhteisön alue- ja ympäristöpolitiikan ja liittymisprosessin tämänhetkisestä tilanteesta sekä Kyproksen paikallisviranomaisten valmistautumisesta näihin politiikkoihin; 4) monenvälisen suunnitelmallisen vuoropuhelun edistäminen Kyproksen paikallisviranomaisten ja EU:n jäsenvaltioiden alue- ja paikallisviranomaisten välillä, mukaan luettuna verkottuminen tietyillä aloilla, joilla suorat yhteydet, sekä yhteistyö näiden alue- ja paikallisviranomaisten välillä saattaisi osoittautua tehokkaimmaksi tavaksi ratkaista erityisongelmia; 5) alueiden välistä yhteistyötä koskeva säännöllinen tietojenvaihto Kyproksen tasavallan ja jäsenvaltioiden alue- ja paikallisviranomaisten välillä; 6) alue- ja ympäristöpolitiikkaa ja rakennetoimia koskevien kokemusten ja tietojen vaihdon rohkaiseminen Kyproksen paikallisviranomaisten sekä Euroopan yhteisön jäsenvaltioiden alue- ja paikallisviranomaisten välillä erityisesti alueellisten ja paikallisten kehittämissuunnitelmien tai -strategioiden valmistelua koskevan taitotiedon ja menetelmien alalla sekä rakennerahastojen tehokkaimman hyödyntämisen alalla; 7) Kyproksen paikallisviranomaisten tukeminen tietojenvaihdon avulla toissijaisuusperiaatteen käytännön toteuttamisessa kaikilla alue- ja paikallistason elämänalueilla; 8) keskustelu kaikista muista jommankumman osapuolen ehdottamista aiheellisista kysymyksistä, jotka saattavat tulla esiin osana assosiaatiosopimuksen täytäntöönpanoa ja liittymistä valmistelevan strategian yhteydessä. 21 artikla Komitea muodostuu kahdeksasta Euroopan yhteisön alueiden komitean ja kahdeksasta sen kyproslaisen yhteyskomitean edustajasta. Varaedustajia nimitetään vastaava määrä. Komitea toimii, kun assosiaationeuvosto kuulee sitä, ja kun on kyse vuoropuhelun edistämisestä alue- ja paikallisviranomaisten välillä, omasta aloitteestaan. Komitea voi antaa suosituksia assosiaationeuvostolle. Komitean jäsenet valitaan varmistaen, että komiteassa otetaan mahdollisimman tarkasti huomioon sekä Euroopan unionin että Kyproksen eri hallintotasojen alue- ja paikallisviranomaiset. Komitea vahvistaa työjärjestyksensä. Komitea kokoontuu tietyin väliajoin, jotka se itse määrittää työjärjestyksessään. Komitean puheenjohtajina toimivat Euroopan yhteisön alueiden komitean jäsen ja sen kyproslaisen yhteyskomitean jäsen yhdessä. 22 artikla Euroopan yhteisön alueiden komitea ja sen kyproslainen yhteyskomitea vastaavat kumpikin omista henkilöstö-, matka- ja oleskelukuluistaan sekä posti- ja televiestintäkuluistaan, jotka aiheutuvat niiden osallistumisesta komitean kokouksiin. Alueiden komitea vastaa kokousten tulkkausmenoista sekä asiakirjojen käännös- ja kopiointikuluista Euroopan unionin virallisten kielten osalta. Kokouksen järjestämiseen liittyvistä kuluista vastaa kokouksen järjestävä osapuoli.". 2 artikla Tämä päätös tulee voimaan sen tekemistä seuraavan toisen kuukauden ensimmäisenä päivänä. Tehty Brysselissä 27 päivänä joulukuuta 2001. Assosiaationeuvoston puolesta Puheenjohtaja L. Michel